Vyf vas na Hammanskraal-geweldBetogers het vragmotors en busse aan die brand gesteek (Mei 2016). Foto: Twitter Kapt. Tsekiso Mofokeng, polisiewoordvoerder, het aan Maroela Media gesê vier van die verdagtes word van openbare geweld en kwaadwillige saakbeskadiging aangekla, terwyl die vyfde verdagte van moord aangekla sal word. “Die situasie is kalm, maar polisiebeamptes is steeds in die gebied om dit te monitor.” Twee mense is Maandag dood nadat die Tshwane-metroraad die Rooimiere en ŉ veiligheidsmaatskappy aangestel het om onwettige plakkershutte af te breek. Inwoners en beamptes het slaags geraak en die polisie is ontbied. Inwoners het die polisie en werknemers van die maatskappy begin aanval, met klippe bestook en petrolbomme na hulle gegooi. Agt voertuie, wat vragmotors en busse insluit, is ook deur inwoners aan die brand gesteek en heeltemal verwoes. Minstens ses mense is beseer. Kgosientso Ramokgopa, die Tshwane-burgemeester, het die voorval vroeër ten sterkste veroordeel en gesê die geweld wat uitbreek elke keer wanneer uitsettingsbevele uitgevoer word, is kommerwekkend. Lees alle vorige berigte oor die Hammanskraal-geweld op Maroela Media.